Podvodni ribolov na jadranu - bet 2

Podvodni ribolov predstavlja danas najmasovniji oblik rekreativnog i natjecateljskog ronjenja na dah. Kao sport prilagodljiv je gotovo svakoj zdravoj osobi, pošto se može prakticirati od plićaka do ekstremnih dubina. Prema svojim sklonostima i psihofizičkim sposobnostima svaki podvodni ribolovac odabire jednu ili više tehnika podvodnog lova koje mu najviše odgovaraju.
Svaka tehnika podvodnog lova zahtijeva specifična znanja, iskustva i konkretnoj tehnici prilagođenu opremu. Danas se u praksi primjenjuju različite tehnike podvodnog lova, no po pitanju odabira ronilačke opreme ista se nastoji prilagoditi određenoj taktici više ili manje.
Fizički vrlo zahtjevna lovna ronilačka taktika, kako za ribolovca, tako i po pitanju opreme, je lov po rupama, pogotovo kada se prakticira na većim dubinama, podmorskim brakovima i u podnožjima podmorskih zidova. Ova tehnika podrazumijeva pronalaženje lovine pod stijenama, u podmorskim zidovima i pukotinama. Ovom tehnikom lovi se kirnja, šarag, kavala, fratar, ugor, murina, tabinja, škarpina, vrana, a u nekim situacijama i pic, komarča, lubin i druge ribe. Tehnika podrazumijeva dobru psihofizičku pripremljenost, razgibanost lovca, a od ronilačke opreme se traži otpornost na habanje po stijenama koje je kod ove tehnike pravilo.
Lov šuljanjem podrazumijeva oprezno i postepeno napredovanje uz obalni rub, ili po odabranim koridorima morskog dna. Ribi se prilazi postepeno. Ovom tehnikom uspješno se lovi salpa, komarča, šarag, pic, cipal, lubin, ovčica i dr. Tehnika tzv. dubokog šuljanja posebna je zbog potrebne psihofizičke pripremljenosti lovca. U praksi je preporučljivo da se ista započne prakticirati tek nakon usvojene tehnike dubokog kopanja po rupama. Kod svih tehnika šuljanja oprema nijansama boje treba biti maksimalno prilagođena lovnoj zoni i omogućavati nagla ubrzanja kretanja kada se za to ukaže potreba. Preporučljivo je da donji dijelovi ronilačkog odijela posjeduju pojačanja jer se tijelo, doslovno, povlači po dnu, tako da ronilačka odijela izrađena od osjetljivijih vrsta neoprena stradavaju već tijekom prve sezone njihovog korištenja.
Lov na čeku jedna je od najsloženijih taktika podvodnog ribolova. Ovdje je prilagođenost opreme, kako bojom, tako i oblikom od presudne važnosti. Posebno je važna i širina vidnog polja ronilačke maske jer se veliki predatori koji dolaze na čeku pojavljuju iz svih mogućih pravaca. Na čeku se lovi zubatac, gof, lica, lubin, pic, ovčica, komarča, a u određenim zonama i kirnja. Osnova je čeke da se kod odabrane ribe potakne radoznalost, te da se riba odluči približiti podvodnom ribolovcu koji je potpuno nepokretan.
Tehnika čeke u modro, koja pretpostavlja da podvodni lovac mrtvo leži u plavetnilu u očekivanju kakve velike, znatiželjne, ribe posljednja je na listi tehnika koje se usvajaju. Određen broj podvodnih ribolovaca teško se odlučuje za prakticiranje ove tehnike. Problem je najčešće u psihi podvodnog ribolovca. Veliki broj podvodnih ribolovaca plavetnilo, i dubine na pozicijama nekoliko nautičkih milja daleko od obale promatra kroz rizik napada morskog psa. Ne može se kazati da morski psi ne postoje, no nije nam poznato da je u Jadranu do danas neki podvodni ribolovac na čeki u modro doživio direktan napad morskog psa. Par tisuća puta je veća vjerojatnost da ćete nastradati od skutera ili glisera dok ronite na uzobalnim dijelovima gdje je takav pomorski saobraćaj ljeti gust.
Podvodni ribolov i danas se smatra vrstom ekstremnoga sporta, ali je zahvaljujući opremi i uobičajenom rekreativnom pristupu tipičnog početnika postao zabava i razonoda u kojoj se može okušati gotovo svatko, naravno uz pretpostavku da je fizički i psihički zdrav, te da posjeduje adekvatnu opremu i odobrenje za sportski ribolov. Tu je, doduše, i etičko pitanje vezano za ubijanje ribe, no ne želimo se u ovoj knjizi baviti i tom temom. Napominjemo, jedino, kako nije ni humano ni etički loviti nedoraslu ribu i glavonošce, kao ni ribu koja je u periodu mrijesta i lovostaja, što je regulirano i zakonskim odredbama. Zakonom je najstrože zabranjen podvodni ribolov pomoću aparata za disanje pod morem, kao i podvodni ribolov noću uz korištenje umjetnog svjetla. Ukoliko prakticirate ovakve aktivnosti, biti ćete prije ili kasnije uhvaćeni na djelu, a onda ćete vrlo vjerojatno platiti i za ono što ste učinili, i za sve druge krivolovce koji trenutno izmiču pomorskoj policiji.
Podvodni ribolov nije nužno obavljati na većim i ekstremnim dubinama. Izazov i uživanje u ovome lijepom sportu ostvarivo je i u plićacima, te na svim dubinama do desetak metara. Naravno, kupališta su iz sigurnosnih razloga isključena kao moguće ribolovne zone tijekom sezone, a ne preporučuje se ni podvodni ribolov na područjima gušće posjećenih divljih plaža gdje buka brojnih plovila uznemiruje ribu. Tamo će, često, svi uloženi napori biti uzaludni.
Na koji način se uopće počinje s podvodnim ribolovom? Ronjenjem po plićaku i nalaženjem prve hobotnice, sipe, pirke, lumbraka… Nakon tih prvih ulova nailazi se na prvu vranu, zalutalog cipla ili ovčicu, a počinju se primjećivati i različite plosnatice koje su uvijek nekako prebrze i predaleke, te bježe čim se susretnu s pogledom podvodnog ribolovca početnika.
Postepeno se počinje pretraživati pliće rupe i procjepe. U njima se nailazi već na veće vrane, a posebno uzbuđenje se dešava prilikom prvog susreta s ugorom i murinom. Izazov podvodnog ribolova raste s iskustvom. Tehnike i taktike se polako usavršavaju, kompletira se oprema za podvodni ribolov, te se lovi prvi lubin, pic, šarag i veći fratar. Zadržavanje pod morem se produžuje, a lovne pozicije se traže sve udaljenije od obale. Upoznavajući dubinu podvodni ribolovac pronalazi jednu sasvim drugu dimenziju podvodnog ribolova. Nailazi se tako na prve velike šarge, kavale i tabinje, a slijedi i prvi susret s kirnjom. I tako dalje, zubatac, komarča, gof, palamida … Gdje je kraj? Postoji li uopće kraj u beskrajnom plavetnilu izazova gdje se stvarnost i mašta miješaju sa sjenama nekih velikih riba?
Izazov podvodnog ribolova
Podvodni ribolov pruža mogućnosti samodokazivanja već od prvih koraka pod morem. Čak i danas, kada je tradicija podvodnog ribolova na Jadranu duga gotovo pedesetak godina moguć je susret podvodnog ribolovca početnika sa nekom velikom ribom. Oprema je danas značajno usavršena, tako da se uz malo sreće mogu ostvariti i nevjerojatni ulovi, naravno uz prisutnu varijablu sreće. Svako ljeto pročita se u novinama po neki članak kako je podvodni lovac na plaži ustrijelio veliku licu, ošamućenog zubaca, pa čak i igluna ( slučaj na plaži, na Visu kolovoz 2003.). Niti jedan drugi sport ne pruža mogućnost i šansu ostvarenja takvog uspjeha bez proporcionalno uloženog napora. S druge strane, ulaganje sati i sati u usavršavanje podvodnog ribolova, dani i tjedni provedeni u podmorju izgrađuju vas u kvalitetnog natjecatelja. Takvim pristupom, nakon nekoliko godina, pod pretpostavkom da ronite čitavu godinu, sigurno ćete se naći u krugu prvokategornika podvodnih ribolovaca Hrvatske.1
Osjećaj, kada u društvu ili sami zaplovite u praskozorje prema nekoj udaljenoj pučinskoj poziciji je izuzetan i poseban. More i čovjek, čovjek i more, i ništa drugo. Iznimno su rijetki sportovi koji liječe frustracije i nezadovoljstvo, koje su sastavnice današnjeg, modernog, života. Podvodni ribolov je jedan od takvih, rijetkih, sportova. Nadalje, umjereno prakticiranje ovoga sporta uz pretpostavku da se primjereno hranite izgraditi će vas u snažnu i zdravu osobu. Kod većine podvodnih ribolovaca strast vremenom prevlada pa se iscrpljuje više nego je to potrebno, te umjesto snažnih momaka češće susrećete mršave i morem ispijene ljude. Treba znati gdje je granica. Podvodni ribolov je sport koji vam osigurava kondicijske predispozicije za gotovo sve sportove, ali obrnuto ne vrijedi. Među nastradalim podvodnim ribolovcima veliki je broj pravih atleta, koji su se profesionalno bavili nekim drugim sportom i smatrali da je njime stečena kondicija dostatna i za maksimalne napore pod morem. O tome posebno vodite računa svi vi koji započinjete s ovim sportom uzdajući se u kilometre koje možete istrčati, težinu koju možete podignuti i neke druge pokazatelje, koji mogu zavarati obzirom na specifične napore kojima se izlaže podvodni ribolovac.
S druge strane, svi oni praktikanti podvodnog ribolova koji su ranije imali problema s prekomjernom težinom, u ovome lijepom i zanimljivom sportu sigurno će smanjiti prekomjernu težinu na najjednostavniji mogući način, bez dijete. Ne trebaju roniti duboko, ali je preporučljivo da koriste tanja ronilačka odijela i prakticiraju cjelodnevna ronjenja. Nakon godinu - dvije masne naslage će biti jednostavno potrošene.
Podvodni ribolov djeluje i kao adekvatna psihoterapija, smiruje i opušta. Kada zaronite pod morsku površinu imate osjećaj da je sve ono loše s čime se redovito susrećemo u svakodnevnom životu, što opterećuje, ostalo gore, u nekom drugom svijetu. Zbog toga je možda i plava smrt lijepa na sebi svojstven način. Vjerujem da bi veliki broj podvodnih ribolovaca, kada bi znali koji im je dan u životu suđen kao konačan, odabrali da skončaju u plavetnilu, i zaspu negdje duboko među stijenama i ribama, ostajući zauvijek u modrim dubinama.
Podvodni ribolov je sport, vještina, a mogli bi kazati i filozofija življenja. Kada vam je teško, kada ste nesretni u okruženju u kome živite i boravite, odlazak u podvodni ribolov kvalitetna je terapija. Što je u podvodnom ribolovu, teško je definirati riječima. Često trošimo vrijeme i novac bez rezultata, vraćamo se bez ulova, ali ipak ispunjeni nekom novom energijom na čudan način. Zbog svega toga u podvodnom ribolovu trebali bi se okušati svi nezadovoljni svojim životom. Kroz ovaj sport možda će im život dobiti jedan novi smisao.
Opasnosti u podvodnom ribolovu
Ovisno o tehnikama i taktikama podvodnoga ribolova ovaj sport se može prakticirati od rekreacije do aktivnog nastupanja na takmičenjima različitog ranga. Prakticiranje podvodnog ribolova na većim dubinama, pod strmim liticama, na dubokim odronima, te klasična čeka u modro i duboko šuljanje svrstavaju se u ekstremne tehnike. Rizici kod ovih tehnika rastu eksponencijalnim trendom, te se može konstatirati, obzirom na činjenicu da u ovu kategoriju podvodnih ribolovaca spada relativno manji broj registriranih takmičara, da je broj incidenata od kojih je dio završio sa smrtnim posljedicama relativno visok. I osobno sam nazočio nekima od takvih situacija, te ovo svaki podvodni ribolovac početnik treba shvatiti kao upozorenje da se nepotrebno ne izlaže rizicima kojima nije dorastao.
Godine svakodnevnog treninga i ronjenje tijekom čitave godine podvodnog ribolovca izgrađuju u pravog atletu koji može biti pripremljen i za najveće izazove. Sugestije i savjete kako loviti, koje smo iznijeli u ovoj knjizi prikupili smo od ponajboljih podvodnih ribolovaca svih generacija koje su prakticirale podvodni ribolov na našim prostorima tijekom posljednjih pedesetak godina. Neki od tih lovaca su u naponu svog života bili psihofizički pripremljeni za ulov ribe na dubinama i preko 35 metara. Jedan od njih, danas se uporno priprema da zaroni na jednom pučinskom braku čiji je vrh na 45 metara dubine.
Moderno ronjenje, uključujući i podvodni ribolov, ovisi o tri važna faktora: fizičkoj pripremljenosti, ispravnoj tehnici disanja i psihološkoj pripremi ronioca. Postoje još neki bitni faktori, a vezani su za spol, dob, težinu i konstituciju, kao i metabolizam koji je specifičan za svakoga ponaosob.
Podvodni ribolov, za razliku od brojnih drugih sportova, zahtijeva održavanje kondicije u moru, odnosno bazenu, i tijekom zime. Nikakve fizičke pripreme u teretani i sl. nisu garancija dobre fizičke pripremljenosti za podvodni ribolov. Pored fizičke pripremljenosti važna je i psihička. Podvodni ribolov je pun izazova, a čak i u našem moru na određenim područjima raste vjerojatnost događaja koji mogu kod psihološki nepripremljenog podvodnog ribolovca izazvati stanje šoka. Od te situacije do utapljanja je vrlo kratak put. Zbog ove činjenice u mnogim ronilačkim klubovima u Hrvatskoj već se generacijama mladim podvodnim lovcima prenose iskustva starijih, iskusnih lovaca, vezana za neke posebne situacije pod morem i na moru. Neka ova knjiga bude podstrek svim klubovima i društvima da aktivno rade na stručnom osposobljavanju mladog članstva.
|